Η **Κάτια Γκουλιώνη** (Αθήνα, γεν. 1981) είναι Ελληνίδα ηθοποιός, σκηνοθέτης και ενδυματολόγος. Αποφοίτησε από τη Δραματική Σχολή Αθηνών του Γιώργου Θεοδοσιάδη το 2004. Το 2018, κέρδισε το βραβείο Α’ Γυναικείου Ρόλου της Ελληνικής Ακαδημίας Κινηματογράφου για την ερμηνεία της στην ταινία «*Πολυξένη: Μια ιστορία από την Πόλη*». Το 2019, βραβεύτηκε και πάλι αυτή τη φορά από την Ακαδημία ως ενδυματολόγος στην ταινία «*Ακίνητο ποτάμι*» και το 2020 έλαβε πάλι στα ίδια Βραβεία το βραβείο Β΄ γυναικείου ρόλου στην ταινία *Ευτυχία*.

Βιογραφικό
----------

Γεννήθηκε στην Αθήνα το 1981 όπου και μεγάλωσε. Το 2001, αποφάσισε να ασχοληθεί επαγγελματικά με την υποκριτική ξεκινώντας τις σπουδές στη Δραματική Σχολή του Γιώργου Θεοδοσιάδη απ' όπου αποφοίτησε με άριστα τρία χρόνια μετά.

Μία από τις πρώτες της εμφανίσεις στο θέατρο ήταν το 2004 στην παράσταση «*Προσεχώς*», σε σκηνοθεσία Νίκου Καραγέωργου, στο θέατρο Βρετάνια. Ακολούθησαν οι παραστάσεις «*Στούντιο υπό το μηδέν*» τη σεζόν 2005-2006 και «*Playback*» συνεργαζόμενη και πάλι με τον ίδιο σκηνοθέτη. Το 2007 αναλαμβάνει την σκηνοθεσία της παράστασης «*House*» στην οποία και πρωταγωνιστεί ενώ την ίδια χρονιά κάνει την πρώτη της εμφάνιση στην τηλεόραση στη σειρά θρίλερ «*Ιστορίες Μυστηρίου*». Το 2008 πρωταγωνιστεί στην ταινία του Άγγελου Φραντζή «*Μέσα στο δάσος*» και την ίδια χρονιά σκηνοθετεί και παίζει στην παράσταση «*Baby*». Το 2010 πρωταγωνιστεί στο «*Reunion*» του Νταβίντ Μαμέ σε σκηνοθεσία Γρηγόρη Ρέντη στο θέατρο «Τόπος Αλλού», συμμετέχει στην ταινία «*Ζητείται ψεύτης*» του Ιεροκλή Μιχαηλίδη και συνεργάζεται με τον εικαστικό Θοδωρή Προδρομίδη, στην έκθεση νέων καλλιτεχνών με τίτλο «ROOMS 2010» σε διοργάνωση της γκαλερί Καππάτος.

Το 2011 πρωταγωνιστεί στις κινηματογραφικές ταινίες μικρού μήκους «*Fireworks*» του Giacomo Abruzzesse, «*Χαμένο κορίτσι*» του Νίκου Πάστρα, «*Αρουντέλ*» της Κωνσταντίνας Κοτζαμάνη και «*Αποστάσεις*» του Γρηγόρη Ρέντη. Το 2013 πρωταγωνιστεί στην παράσταση "Podworko" σε σκηνοθεσία Κζίστοφ Γκαρμπάτσεφσκι στην Πολωνία και το 2014 σκηνοθετεί την παράσταση "*Ευτυχισμένες μέρες στους τεφρούς κήπους*" στο θέατρο 104. Το 2015 πρωταγωνίστησε στην ταινία του Άγγελου Φραντζή "*Σύμπτωμα*" και συμμετείχε στην ταινία "*Nemesis*" του Τέο Αλεξάντερ. Το 2017 έπαιξε στην ταινία «*Πολυξένη: Μια ιστορία από την Πόλη*» της Δώρα Μασκλαβάνου όπου κατείχε τον ομώνυμο ρόλο και κέρδισε για την ερμηνεία της το βραβείο Α' γυναικείου ρόλου στην Ακαδημία κινηματογράφου. Το 2018 πρωταγωνιστεί στην ταινία του Άγγελου Φραντζή «*Ακίνητο ποτάμι*», στην οποία υπήρξε μία από τις τέσσερις ενδυματολόγους ενώ την επόμενη χρονιά βραβεύτηκε γι' αυτή της την ιδιότητα στα Βραβεία Ελληνικής Ακαδημίας Κινηματογράφου. Το 2019, ερμηνεύει το ρόλο της στιχουργού Ευτυχίας Παπαγιαννοπούλου στην ταινία «*Ευτυχία*», για τον οποίο έλαβε το βραβείο Β΄ γυναικείου ρόλου από την ελληνική ακαδημία κινηματογράφου, ενώ συμμετείχε και στην τηλεοπτική σειρά «*Η ζωή εν τάφω*».

Φιλμογραφία
-----------

### Κινηματογράφος

| Έτος | Τίτλος Κινηματογραφικής Ταινίας | Ρόλος |  |
| --- | --- | --- | --- |
| 2008 | Μέσα στο δάσος |  |  |
| 2010 | Ο μοναχικός αστακός | Σμαράγδα |  |
| Ζητείται ψεύτης | Καλή |  |
| 2011 | Fireworks |  |  |
| 2012 | Χαμένο κορίτσι | Μαργαρίτα |  |
| Αποστάσεις |  |  |
| Arundel |  |  |
| 2013 | Άγριο θηρίο |  |  |
| 2015 | Σύμπτωμα | Ηλέκτρα |  |
| 2017 | Πολυξένη: Μια ιστορία από την Πόλη | Πολυξένη | Βραβείο Α' Γυναικείου 
Ρόλου, Βραβεία Ίρις |
| 2018 | Ακίνητο ποτάμι | Άννα | Βραβείο Ενδυματολογίας,
Βραβεία Ίρις |
| 2019 | Ευτυχία | Ευτυχία Παπαγιαννοπούλου | Βραβείο Β' Γυναικείου 
Ρόλου, Βραβεία Ίρις |
| *Θα Ανακοινωθεί* | A patch of blue | *Θα Ανακοινωθεί* |  |

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2007 | Ιστορίες Μυστηρίου | ANT1 | γραμματέας | Επεισόδιο: "Ενόραση" |
| 2019 | Η ζωή εν τάφω | ΕΡΤ1 | Γκιβέζω | 3 επεισόδια |

Θεατρογραφία
------------

| Έτος | Τίτλος θεατρικής παράστασης | Χώρος |
| --- | --- | --- |
| 2004 | Προσεχώς | Θέατρο Βικτώρια |
| 2005-2006 | Στούντιο υπό το μηδέν | Θέατρο Βικτώρια |
| 2007-2008 | House | Θέατρο Ροές |
| 2008 | Baby | Booze cooperative |
| 2013 | Podworko |  |
| 2014 | Ευτυχισμένες μέρες στους τεφρούς κήπους | Θέατρο 104 |
| 2018 | Κάζιμιρ και Καρολίνα |  |

Παραπομπές
----------

1. ↑  «Η Κάτια Γκουλιώνη βυθίστηκε σε παγωμένη λίμνη της Ρωσίας για το «Ακίνητο Ποτάμι»». *lifo.gr*. 2019-03-19.. Ανακτήθηκε στις 2019-03-19.
2. ↑  Γιάννης, Ζουμπουλάκης (14 Απριλίου 2020). «Βραβεία Ιρις 2020: «Ευτυχία» ναι αλλά… Καρυοφυλλιά όχι!». *Ειδήσεις - νέα - Το Βήμα Online*. Ανακτήθηκε στις 12 Νοεμβρίου 2020.
3. ↑  «Αποτελέσματα : Βραβεία Ελληνικής Ακαδημίας Κινηματογράφου». *hellenicfilmacademy.gr*. Ανακτήθηκε στις 12 Νοεμβρίου 2020.
4. ↑  «Kάτια Γκουλιώνη: Το νέο πρόσωπο της «Ευτυχίας»». *protothema.gr*. 2020-01-08.. Ανακτήθηκε στις 2020-01-08.